Document ID: 32006D0210

KOMISJONI OTSUS,
28. veebruar 2006,
millega moodustatakse kõrgetasemeline liikmesriikide õigusloomeekspertide rühm
(2006/210/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
ning arvestades järgmist:
(1)
16. märtsil 2005 võttis komisjon vastu teatise pealkirjaga “Parem õiguslik reguleerimine majanduskasvu edendamiseks ja töökohtade loomiseks Euroopa Liidus”, (1) milles teatas oma kavatsusest moodustada 2005. aasta jooksul kõrgetasemeline liikmesriikide õigusloomeekspertide rühm, et hõlbustada parema õigusliku reguleerimise meetmete väljatöötamist nii liikmesriikide kui ELi tasandil.
(2)
Rühm nõustab komisjoni parema õigusliku reguleerimise üldistes küsimustes; rühm ei avalda arvamust algatuste ega projektide kohta, mis käsitlevad konkreetsete seadusandlike ettepanekute väljatöötamist.
(3)
Rühm koostatakse kõrgetasemelistest liikmesriikide ekspertidest, kelle nimetab komisjon liikmesriikide ettepanekute põhjal, ning see on avatud ühinevate riikide vaatlejatele.
(4)
Seega tuleb moodustada kõrgetasemeline liikmesriikide õigusloomeekspertide rühm ning määrata üksikasjalikult selle pädevus ja ülesehitus,
ON TEINUD JÄRGMISE OTSUSE:
Artikkel 1
Käesolevaga moodustab komisjon ekspertide rühma nimetusega “kõrgetasemeline liimesriikide õigusloomeekspertide rühm”, edaspidi “rühm”.
Artikkel 2
Ülesanne
Komisjon võib rühmaga nõu pidada kõigis parema õigusliku reguleerimise poliitikat ning asjakohaste meetme väljatöötamist käsitlevates küsimustes nii liikmesriikide kui ELi tasandil.
Rühma ülesandeks on:
-
olla tõhusaks ühenduslüliks komisjoni ja olulisemate valitsusasutuste vahel, et aidata komisjonil parandada õiguskeskkonda ettevõtete, tööstuse, tarbijate, sotsiaalpartnerite ja kodanike jaoks üldiselt,
-
aidata kaasa nii ELi kui liikmesriikide parimate tavade ja oskusteabe levikule ELi piires parema õigusliku reguleerimise valdkonnas,
-
tugevdada komisjoni ja liikmesriikide vahelist koostööd, et parandada õiguslikku reguleerimist riikide tasandil; eelkõige tutvuda ühiselt ELi õigusaktide ülevõtmise ja rakendamisega liikmesriikides (st uurida täiendavate nõuete ja menetluste kasutuselevõtmist õigusaktide ülevõtmise käigus),
-
aidata kaasa selge ning arusaadava ühisindikaatorite kogumi väljatöötamisele, et jälgida õiguskeskkonna kvaliteedi alal tehtavaid edusamme nii ELi kui liikmesriikide tasandil, mis oleks aluseks võrdlusuuringutele riikide Lissaboni tegevuskavade raames,
-
nõustada komisjoni parema reguleerimise küsimustes, eelkõige seoses lihtsustamise, majandusliku, sotsiaalse ja keskkonnamõju, sealhulgas halduskulude hindamise, nõustamistavade ja erinevat liiki reguleerimisvõimalustega.
Artikkel 3
Rühma koosseis - liikmete nimetamine
1. Komisjon teeb komisjoni peasekretärile ülesandeks nimetada rühma liikmed liikmesriikide soovituste alusel.
2. Kõik liikmesriigid on rühmas esindatud ühe, erandjuhtudel (2) kahe eksperdiga. Komisjoni peasekretär võib nimetada liikmesriigi ettepaneku alusel asendusliikmed, kes automaatselt asendavad rühma liikmeid, kes puuduvad või ei saa oma ülesandeid täita.
3. Kohaldatakse järgmisi sätteid:
-
rühma liikmeteks nimetatakse asjaomases valdkonnas kogenud kõrged ametnikud, kes esindavad riigiasutusi,
-
liikmete ametiaeg on üks aasta ja seda on võimalik pikendada. Nad jäävad ametisse kuni nende asendamiseni või kuni nende volitused lõpevad,
-
liikmed, kes ei suuda rühma töös enam tõhusalt osaleda, kes lahkuvad ametist või kes ei täida käesoleva artikli esimeses või teises taandes või Euroopa Ühenduse asutamislepingu artiklis 287 nimetatud tingimusi, võib nende ametiaja lõpuni asendada,
-
nimetatud liikmete nimed avaldatakse komisjoni veebilehel.
Artikkel 4
Toimimine
1. Rühma juhib Euroopa Komisjon.
2. Kokkuleppel komisjoniga võib luua alarühmi, kes tegelevad eriküsimuste lahendamisega rühma antud volituste alusel; kui ülesanne on täidetud, saadetakse need laiali.
3. Kui see on kasulik ja/või vajalik, võib komisjon kutsuda rühma või alarühmade koosolekutel osalema päevakorda võetud teemal erialaeksperte ja vaatlejaid, sealhulgas ühinevatest riikidest. (3)
4. Rühma või alarühma arutelude käigus saadud teavet ei tohi avaldada, kui komisjon palub säilitada konfidentsiaalsust.
5. Rühm ja selle alarühmad kohtuvad tavaliselt komisjoni tööruumides vastavalt komisjoni kehtestatud korrale ja ajakavale. Sekretariaaditeenuste eest hoolitseb komisjon.
6. Rühm kinnitab oma töökorra vastavalt komisjoni heakskiidetud töökorra standardeeskirjadele. (4)
7. Komisjon tagab rühmale ja kõigile käesoleva otsuse artikli 4 lõike 2 kohaselt loodud alarühmadele sekretariaaditeenused.
8. Komisjon võib avaldada rühma ja alarühmade lõppjäreldused, kokkuvõtted, väljavõtted lõppjäreldustest ja töödokumentidest asjaomase dokumendi algkeel(t)es Internetis. Töödokumendid avaldatakse vastavalt erinevate keeleversioonide kättesaadavusele.
Artikkel 5
Koosolekute kulud
Komisjon hüvitab liikmetele, ekspertidele ja vaatlejatele töörühma tegevusega seotud reisi- ja vajaduse korral elamiskulud vastavalt komisjoni välisekspertide kulude hüvitamise korrale. Komisjon hüvitab igast liikmesriigist ühe kõrgetasemelise õigusloomeekspertide rühma liikme kulud. Ametiülesannete täitmise eest liikmeid ei tasustata.
Koosolekute kulud hüvitatakse rühmale vastavate komisjoni talituste eraldatud aastaeelarvest.
Artikkel 6
Jõustumine
Käesolev otsus jõustub päeval, mil komisjon selle vastu võtab. Otsust kohaldatakse 31. detsembrini 2009.
Brüssel, 28. veebruar 2006

Labels: 11
9
5
15